Diari Oficial de la Generalitat Valenciana


Sumari del DOGV 3327, del 10-09-1998 (1998/7455)

REIAL DECRET 1.757/1998, de 31 de juliol, sobre ampliació de les funcions i serveis traspassats a la Comunitat Valenciana pel Reial Decret 544/1984, de 8 de febrer, en matèria d'ensenyaments professionals nauticopesquers.
-----------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/rd/1998/07/31/1757/dof/vci/html**

### Dades del document

Número de DOGV
:   3327

Data del DOGV
:   10-09-1998

Secció del DOGV
:   I. DISPOSICIONS GENERALS

Número del document
:   1998/7455


Data del document
:   31-07-1998

Organisme emissor
:   Ministeri d'Administracions Públiques

Tipus de document
:   Reial decret

REIAL DECRET 1.757/1998, de 31 de juliol, sobre ampliació de les funcions i serveis traspassats a la Comunitat Valenciana pel Reial Decret 544/1984, de 8 de febrer, en matèria d'ensenyaments professionals nauticopesquers. [1998/7455]
  
La Constitució, en l'article 149.1.19, estableix que l'Estat té competència exclusiva en matèria de pesca marítima, sense perjudici de les competències que en l'ordenació del sector són atribuïdes a les comunitats autònomes; i, en l'apartat 30a d'aquest article, disposa, també, que li correspon la competència exclusiva sobre la regulació de les condicions d'obtenció, expedició i homologació de títols acadèmics i professionals, i les normes bàsiques per al desplegament de l'article 27 de la Constitució, per tal de garantir el compliment de les obligacions dels poders públics en aquesta matèria.
  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i reformat per la Llei Orgànica 5/1994, de 24 de març, estableix en l'article 32.7 que correspon a la Generalitat Valenciana, en el marc de la legislació bàsica de l'Estat i, si s'escau, en els termes que aquesta establisca, el desplegament legislatiu i l'execució en matèria d'ordenació del sector pesquer.
  
Igualment, l'article 35 del seu Estatut d'Autonomia disposa que és de competència plena de la Generalitat Valenciana la regulació i l'administració del ensenyament, en tota la seua extensió, nivells i graus, modalitats i especialitats, en l'àmbit de les seues competències, sense perjudici del que disposa l'article 27 de la Constitució i les lleis orgàniques que, d'acord amb l'apartat 1 de l'article 81 d'aquesta, el despleguen, de les facultats que atribueix a l'Estat l'article 149.1.30 de la Constitució i de l'alta inspecció necessària per al seu compliment i garantia.
  
Mitjançant el Reial Decret 4.107/1982, de 29 de desembre, van ser traspassats a la Comunitat Valenciana funcions i serveis de l'Administració de l'Estat, en matèria de formació nauticopesquera, i ara escau dur a terme la seua ampliació.
  
Finalment, el Reial Decret 4.015/1982, de 29 de desembre, determina les normes i el procediment a què han d'ajustar-se els traspassos de funcions i serveis de l'Administració de l'Estat a la Comunitat Valenciana.
  
D'acord amb el que disposa el reial decret esmentat, que també regula el funcionament de la Comissió Mixta de Transferències, establida en la disposició transitòria quarta de l'Estatut d'Autonomia de la Comunitat Valenciana, aquesta Comissió va adoptar, en la reunió del dia 20 de juliol de 1998, l'oportú acord, la virtualitat pràctica del qual exigeix la seua aprovació pel Govern mitjançant reial decret.
  
Per tant, i en compliment del que es disposa en la disposició transitòria quarta de l'Estatut d'Autonomia de la Comunitat Valenciana, a proposta del ministre d'Administracions Públiques i després de la deliberació prèvia del Consell de Ministres en la reunió del dia 31 de juliol de 1998,
  
DECRETE
  
Article 1
  
S'aprova l'Acord de la Comissió Mixta de Transferències Administració de l'Estat-Comunitat Valenciana, establida en la disposició transitòria quarta de l'Estatut d'Autonomia de la Comunitat Valenciana, pel qual s'amplien les funcions i els serveis de l'Administració de l'Estat traspassats a la Comunitat Valenciana, en matèria d'ensenyaments professionals nauticopesquers, adoptat pel Ple de l'esmentada Comissió, en la sessió del dia 20 de juliol de 1998, i que es transcriu com a annex a aquest reial decret.
  
Article 2
  
Per tant, són traspassats a la Comunitat Valenciana el personal i els crèdits pressupostaris corresponents que figuren en les relacions adjuntes al mateix Acord de la Comissió Mixta i que s'inclouen com a annex al present reial decret, en els termes i les condicions que s'hi especifiquen.
  
Article 3
  
L'ampliació a què fa referència aquest reial decret, tindrà efectivitat a partir del dia indicat en el mateix Acord de l'esmentada Comissió Mixta, sense perjudici que el Ministeri d'Agricultura, Pesca i Alimentació realitze, fins a l'entrada en vigor d'aquest reial decret, si s'escau, els actes administratius necessaris per al manteniment dels serveis en el mateix règim i nivell de funcionament que tingueren en el moment de l'adopció de l'acord.
  
Article 4
  
Els crèdits pressupostaris que es determinen, d'acord amb la relació número 2 de l'annex, seran donats de baixa en els corresponents conceptes pressupostaris i transferits pel Ministeri d'Economia i Hisenda als conceptes habilitats en la secció 32 dels Pressupostos Generals de l'Estat, destinats a finançar el cost dels serveis assumits per les comunitats autònomes, quan siguen tramesos al departament esmentat, per part de l'Oficina Pressupostària del Ministeri d'Agricultura, Pesca i Alimentació, els corresponents certificats de retenció de crèdit, per a complir el que es disposa en la vigent Llei 65/1997, de 30 de desembre, de Pressupostos Generals de l'Estat per a 1998.
  
DISPOSICIÓ FINAL ÚNICA
  
Aquest reial decret entrarà en vigor l'endemà de la seua publicació en el Boletín Oficial del Estado.
  
Palma de Mallorca, 31 de juliol de 1998
  
El ministre d'Administracions Públiques,
  
MARIANO RAJOY BREY
  
JOAN CARLES R.
  
ANNEX
  
El senyor Antonio Bueno Rodríguez i la senyora Catalina Escuin Palop, secretaris de la Comissió Mixta establida en la disposició transitòria quarta de l'Estatut d'Autonomia de la Comunitat Valenciana,
  
CERTIFIQUEN
  
Que en la sessió plenària de la comissió, celebrada el 20 de juliol de 1998, es va adoptar un acord sobre ampliació de les funcions i serveis traspassats a la Comunitat Valenciana pel Reial Decret 4.107/1982, de 29 de desembre, en matèria d'ensenyaments professionals nauticopesquers, en els termes que tot seguit s'expressen:
  
A) Referència a normes constitucionals i estatutàries en què es fonamenta l'ampliació
  
La Constitució, en l'article 149.1.19, estableix que l'Estat té competència exclusiva en matèria de pesca marítima, sense perjudici que en les competències que en l'ordenament del sector s'atribuïsquen a les comunitats autònomes; i en l'apartat 30 del mateix article disposa, així mateix, que li correspon la competència exclusiva sobre la regulació de les condicions d'obtenció, expedició i homologació de títols acadèmics i professionals, i normes bàsiques per al desplegament de l'article 27 de la Constitució, a fi de garantir el compliment de les obligacions dels poders públics en aquesta matèria.
  
Per la seua banda, l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i reformat per la Llei Orgànica 5/1994, de 24 de març, estableix en l'article 32.7 que correspon a la Generalitat Valenciana, en el marc de la legislació bàsica de l'Estat, i, si fa el cas, en els termes que aquesta establisca, el desplegament legislatiu i l'execució en matèria d'ordenament del sector pesquer.
  
També l'article 35 del seu Estatut d'Autonomia disposa que és de competència plena de la Generalitat Valenciana la regulació i l'administració de l'ensenyament, en tota la seua extensió, nivells i graus, modalitats i especialitats, en l'àmbit de les seues competències, sense perjudici del que disposa l'article 27 de la Constitució i les lleis orgàniques que, d'acord amb l'apartat 1 de l'article 81 d'aquesta, el despleguen, de les facultats que atribueix a l'Estat l'article 149.1.30 de la Constitució i de l'alta inspecció necessària per al seu compliment i garantia.
  
Mitjançant el Reial Decret 4.107/1982, de 29 de desembre, van ser traspassats a la Comunitat Valenciana les funcions i els serveis de l'Administració de l'Estat en matèria de formació nauticopesquera.
  
Finalment, la disposició transitòria quarta de l'Estatut d'Autonomia de la Comunitat Valenciana i el Reial Decret 4.015/1982, de 29 de desembre, regulen la forma i les condicions a què han d'adaptar-se els traspassos de funcions i serveis de l'Administració de l'Estat a la Comunitat Valenciana.
  
Sobre la base d'aquestes previsions normatives, escau l'ampliació de les funcions i serveis traspassats pel Reial Decret 4.107/1982, de 29 de desembre, a la Comunitat Valenciana, en matèria d'ensenyaments professionals nauticopesquers.
  
B) Funcions que assumeix la Comunitat Valenciana i identificació dels serveis que s'amplien
  
La Comunitat Valenciana assumeix, en el seu àmbit territorial, les funcions i serveis que corresponen a l'Administració de l'Estat en matèria d'ensenyaments professionals nauticopesquers, i, en concret, les relatives a l'expedició de títols i targetes corresponents a totes les titulacions professionals nauticopesqueres, i també les validacions que hi corresponguen.
  
L'exercici d'aquestes funcions es realitzarà d'acord amb els criteris que s'establisquen en la normativa bàsica de l'Estat en matèria d'ensenyaments professionals nauticopesquers.
  
C) Funcions que es reserva l'Administració de l'Estat
  
Romandran en l'Administració de l'Estat les funcions següents:
  
a) La regulació de les condicions d'obtenció, expedició i homologació de títols acadèmics i professionals.
  
b) Les bases de l'ordenament del sector pesquer.
  
c) El Registre General de Targetes d'Identitat Professional Nauticopesqueres.
  
d) Les relacions internacionals.
  
D) Funcions en què han de concórrer l'Administració de l'Estat i la de la Comunitat Autònoma i forma de cooperació
  
El Ministeri d'Agricultura, Pesca i Alimentació i la Comunitat Valenciana desenvoluparan, d'acord amb els mecanismes que en cada cas s'indiquen, les actuacions següents:
  
a) L'Administració de l'Estat i la de la Comunitat Valenciana es facilitaran, mútuament, la informació necessària per a l'exercici de les seues competències i, especialment, la relativa als registres existents en cadascun dels seus àmbits i l'elaboració d'estadístiques.
  
b) La Comunitat Valenciana serà informada sobre els tractats o convenis internacionals que l'Estat subscriga en matèria de formació nauticopesquera.
  
E) Béns, drets i obligacions de l'Administració de l'Estat objecte del traspàs
  
No hi ha béns, drets ni obligacions objecte de traspàs.
  
F) Personal adscrit als serveis que són traspassats
  
1. El personal adscrit als serveis que es traspassen i que apareix esmentat en la relació adjunta número 1, dependrà de la Comunitat Valenciana, en els termes legalment establits en el seu Estatut d'Autonomia i la resta de normes en cada cas aplicables i en les mateixes circumstàncies que s'especifiquen en els expedients de personal.
  
2. La Subsecretaria del Ministeri d'Agricultura, Pesca i Alimentació notificarà als interessats el traspàs i la seua nova situació administrativa, tan prompte com el Govern aprove aquest acord per reial decret. També, es trametrà als òrgans competents de la Comunitat Valenciana una còpia certificada de tots els expedients d'aquest personal traspassat, i també els certificats d'havers referits a les quantitats meritades durant 1998.
  
G) Valoració de les càrregues financeres dels serveis que són ampliats
  
1. La valoració definitiva del cost efectiu que, en pessetes de 1996, correspon als serveis traspassats a la Comunitat Valenciana, és de 2.048.076 pessetes.
  
2. El finançament, en pessetes de 1998, que correspon al cost efectiu anual, és el que recull la relació número 2.
  
3. El cost efectiu, que figura detallat en els quadres de valoració de la relació número 2, será finançat de la manera següent:
  
Transitòriament, i fins que el cost efectiu es compute per a revisar el percentatge de participació de la Comunitat Autònoma en els ingressos de l'Estat, el cost total es finançarà mitjançant la consolidació en la secció 32 dels Pressupostos Generals de l'Estat, dels crèdits relatius als distints components del dit cost, pels imports que es determinen, susceptibles d'actualització pels mecanismes generals establits en cada llei de pressupostos.
  
Les possibles diferències que es produïsquen durant el període transitori, a què fa referència el paràgraf anterior, respecte del finançament dels serveis transferits, seran objecte de regularització al tancament de l'exercici econòmic, mitjançant la presentació dels comptes i estats justificatius corresponents davant una comissió de liquidació, que es constituirà al Ministeri d'Economia i Hisenda.
  
H) Documentació i expedients dels serveis que s'amplien
  
El lliurament de la documentació i els expedients corresponents als serveis que s'amplien es realitzarà en el termini d'un mes, des de l'entrada en vigor del reial decret pel qual s'aprova aquest acord, i se subscriurà amb aquesta finalitat la corresponent acta de lliurament i recepció, de conformitat amb el que estableix l'article 8 del Reial Decret 4.015/1982, de 29 de desembre.
  
I) Data d'efectivitat de l'ampliació
  
L'ampliació de funcions i serveis objecte del present acord, tindrà efectivitat a partir del dia 1 d'octubre de 1998.
  
I, perquè així conste, expedim el present certificat a València, el 20 de juliol de 1998. Els secretaris de la Comissió Mixta: Antonio Bueno Rodríguez i Catalina Escuin Palop.


Còpia Permalink ELI